**REPUBLIKA SRBIJA**

**NARODNA SKUPŠTINA**

**Odbor za dijasporu i Srbe u regionu**

**01 Broj: 114-3278/12**

**05. novembar 2012. godine**

**B e o g r a d**

**ODBORU ZA SPOLjNE POSLOVE**

 U prilogu dostavljamo Izveštaj narodnih poslanika Aleksandra Čotrića i Milorada Stošića o poseti Makedoniji od 27. do 29. oktobra 2012. godine, sa molbom da ga Odbor razmotri i usvoji.

**NARODNI POSLANICI**

**Aleksandar Čotrić**

**Milorad Stošić**

**REPUBLIKA SRBIJA**

**NARODNA SKUPŠTINA**

**Odbor za dijasporu i Srbe u regionu**

**01 Broj: 114-3278/12**

**05. novembar 2012. godine**

**B e o g r a d**

**I Z V E Š T A J**

**o poseti narodnih poslanika Aleksandra Čotrića, predsednika Odbora za dijasporu i Srbe u regionu Narodne skupštine Republike Srbije i Milorada Stošića, člana Odbora Republici Makedoniji povodom obeležavanja sto godina Kumanovske bitke,**

**od 27. do 29. oktobra 2012. godine**

**I**

Narodni poslanici Aleksandar Čotrić, predsednik Odbora za dijasporu i Srbe u regionu Narodne skupštine Republike Srbije i Milorad Stošić, član Odbora prisustvovali su 28. oktobra 2012. manifestaciji kojom je obeleženo sto godina Kumanovske bitke, u mestu Zebrnjak kod Kumanova u Republici Makedoniji.

Organizator državne ceremonije bio je Odbor Vlade Srbije za negovanje tradicija oslobodilačkih ratova Srbije.

Najznačajnija bitka Prvog balkanskog rata vođena je u Kumanovskoj dolini 23. i 24. oktobra 1912. godine, a srpska vojska pobedila je tada nadmoćnije trupe Otomanske imperije i posle više od pet vekova donela slobodu starim srednjovekovnim srpskim oblastima.

Spomenik kumanovskim junacima, prvobitno visok više od 48 metara, delo je srpskog arhitekte Momira Korunovića. Podignut je 1937. godine, a maja 1942. godine minirale su ga i većim delom uništile bugarske okupacione trupe. Sadašnja visina spomen obeležja je oko 15 metara.

Spomenik je ove godine zaštićen, pokriven i konzerviran, zahvaljući pomoći Vlade Republike Srbije, Vlade Republike Makedonije i dobrovoljnim radom članova i pristalica Demokratske partije Srba u Makedoniji. Spomen kompleks je ograđen i u njemu je sada izložba posvećena Kumanovskoj bici i Prvom balkanskom ratu.

U kripti spomenika položeni su posmrtni ostaci 723 srpska vojnika, poginula u Kumanovskoj bici.

Manifestacija je počela u 11 časova i direktno je prenošena na Drugom programu RTS-a.

Vence na spomenik borcima poginulim u Kumanovskoj bici položili su predsednik Republike Srbije Tomislav Nikolić, predsednik Vlade Srbije Ivica Dačić, načelnik Generalštaba Vojske Srbije general Ljubiša Diković, predsednik Republike Srpske Milorad Dodik i delegacija Narodne skupštine Republike Srbije u kojoj su bili narodni poslanici Aleksandar Čotrić i Milorad Stošić. Na lenti lovorovog venca koji smo položili ispisano je: "Slava junacima Kumanovske bitke – Odbor za dijasporu i Srbe u regionu Narodne skupštine Republike Srbije".

Pomen poginulima u Kumanovskoj bici služio je njegovo preosveštenstvo episkop hvostanski Atanasije (Rakita).

Na početku zvaničnog dela manifestacije intonirane su himne Republike Makedonije i Republike Srbije.

Zamenik ministra kulture u Vladi Republike Makedonije i zamenik predsednika Demokratske partije Srba u Makedoniji Dragan Nedeljković rekao je da „kada se sećamo heroja, ne smemio izgubiti iz vida istorijski i civilizacijski značaj pobede na Kumanovu i ostalih pobeda, tim pre što smo suočeni sa pokušajima revizije, ne samo srpske, nego i balkanske istorije“.

Predsednik Republike Srbije Tomislav Nikolić istakao je u svom govoru da je “obeležavanje Kumanovske bitke poruka mira i sećanje na civilizacijski preokret Balkana, Evrope i sveta”.

Predsednik Tomislav Nikolić je rekao da “danas sa Zebrnjaka, mesta koje nas spaja, Srbija i Makedonija šalju poruku mira, saradnje i razumevanja regionu i celom svetu”.

„Ispunjeni ponosom, potomci vesnika slobode, stojimo na Zebrnjaku, mestu gde je presuđena sudbina Otomanskom carstvu“, rekao je predsednik Tomislav Nikolić.

Predsednik Nikolić je naglasio da o značaju Prvog balkanskog rata u nacionalnoj svesti svedoči to što se na mobilizaciju odazvalo više ljudi nego što je pozvano, naročito je bilo mnogo dobrovoljaca iz Bosne, Dalmacije i Vojvodine. „Od tri miliona stanovnika Srbije, 402 hiljade ljudi je stavljeno pod šajkaču i pušku“, podsetio je predsednik Srbije.

Predsednik je naglasio da je danas cilj Srbije ulazak u Evropsku uniju i da je na tom putu mnogo učinjeno.

Predsednik Srbije je ukazao da 100 godina nakon velike vojne pobede, Srbija bije drugačije bitke sa jednakom istorijskom težinom.

"Idemo u susret svojoj evropskoj budućnosti uz očuvanje teritorijalnog integriteta i bezbednosti za sve svoje građane", rekao je predsednik Nikolić.

Predsednik je dodao da je danas Srbija pred velikim iskušenjima i da pokušava da dosegne dubinu i značaj kosovskog zaveta "koji je u osnovi našeg identiteta".

Narodni poslanici Aleksandar Čotrić i Milorad Stošić izjavili su za medije, na proslavi značajnog jubileja, da je "Kumanovska bitka bila velika pobeda srpske vojske koja je presudno uticala na ishod Prvog balkanskog rata i dovela do oslobođenje od turske okupacije velikih područja na kojima je vekovima živelo potlačeno i obespravljeno srpsko i ostalo  hrišćansko stanovništvo".

Na kraju manifestacije izveden je kulturno-umetnički program, u režiji Jovana Ristića, po tekstu Milovana Vitezovića, koji su igrali dramski umetnici: Miša Janketić, Irfan Mensur, Dragan Vujić, Milan Mihailović, Nebojša Kundačina, Ivan Jeftović i Pavle Jerinić.

Svečanosti na brdu Zebrnjak, pored najviših zvaničnika Srbije, prisustvovali su ministar pravde u Vladi Republike Srbije Nikola Selaković, ministarka kulture u Vladi Republike Makedonije Elizabeta Taševska, savetnik predsednika Srbije Marko Đurić, predsednik Nove srpske demokratije iz Crne Gore Andrija Mandić, narodni poslanici Narodne skupštine Republike Srbije Milan Lapčević iz Niša i Dragan Nikolić iz Vranja i drugi.

Poslanici Narodne skupštine Republike Srbije Aleksandar Čotrić i Milorad Stošić razgovarali su posle manifestacije u Starom Nagoričanu sa predsednikom ove opštine Miodragom Jovanovićem, članom Demokratske partije Srba u Makedoniji, o oblicima saradnje parlamenta sa ovom pograničnom lokalnom samoupravom.

**II**

Predsednik Odbora za dijasporu i Srbe u regionu Narodne skupštine Republike Srbije Aleksandar Čotrić i član ovog Odbora Milorad Stošić razgovarali su 29. oktobra u Skoplju, u sedištu Demokratske partija Srba u Makedoniji sa poslanikom u makedonskom parlamentu i predsednikom Demokratske partije Srba u Makedoniji Ivanom Stoilkovićem, zamenikom ministra kulture u Vladi Makedonije i zamenikom predsednika DPSM Draganom Nedeljkovićem i izvršnim direktorom AD GA-MA i generalnim sekretarom DPSM Goranom Stojkovićem.

Predstavnici DPSM istakli su u razgovoru zadovoljstvo zbog uspešnog obeležavanja stote godišnjice Kumanovske bitke na Zebrnjaku, kojoj je prisustvovalo više od 15 hiljada ljudi, među kojima najviši predstavnici države Srbije. Oni su istakli značaj uređenja i zaštite spomen kompleksa na Zebrnjaku, posle višedecenijskog ruiniranja obeležja.

Predsednik Odbora za dijasporu i Srbe u regionu Aleksandar Čotrić odao je priznanje Organizacionom odboru za obeležavanje sto godina Kumanovske bitke i Demokratskoj partiji Srba u Makedoniji, za odlično organizovanu manifestaciju i uručio je predsedniku DPSM Ivanu Stoilkoviću poklon parlamenta - državni grb Republike Srbije.

Prema rezultatima poslednjeg popisa stanovništva u Makedoniji iz 2002. godine, u ovoj bivšoj jugoslovenskoj republici živi35.939 pripadnika srpskog naroda, koji čine 1,78% ukupnog stanovništva. Broj Srba se kontinuirano smanjuje od 1971. godine, kada su sa 46.465 deklarisanih pripadnika našeg naroda činili 2,85 procenata ukupne populacije u tada najjužnijoj jugoslovenskoj republici. Zbog nepristajanja Albanaca da budu popisani, u Makedoniji je prekinuto održavanje popisa stanovništva 2012. godine. Srba u Kumanovu ima oko devet posto, a u Skoplju oko pet posto od ukupnog stanovništva ovih gradova.

Našim sunarodnicima u Makedoniji Ustavom je priznat status nacionalne manjine i predstavljeni su, kroz koaliciju sa strankom VMRO, u Sobranju i Vladi, Agenciji za ostvarivanje prava manjina sa godišnjim budžetom od oko 150 hiljada evra (direktorica je Vesna Babić Petrevska, predstavnica DPSM), javnom preduzeću GA-MA (mešovito preduzeće za transport gasa), kao i u pojedinim lokalnim samoupravama u Skoplju, Starom Nagoričanu i Čučer Sandovu. U martu 2013. godine biće održani lokalni izbori u Makedoniji.

Predstavnici DPSM su zamrzli kontakte sa predsednikom Makedonije Đorđijem Ivanovim (VMRO), zbog njegovog odbijanja da 11. juna 2012. godine prisustvuje u Beogradu inauguraciji predsednika Srbije Tomislava Nikolića. S obzirom na susret dvojice predsednika u Skoplju 26. oktobra 2012. godine, očekuje se normalizacija odnosa DPSM i makedonskog predsednika.

Prvi ljudi DPSM veoma su nezadovoljni odnosom Ambasade RS u Skoplju prema njihovoj stranci, koja reprezentuje najveći broj Srba u Makedoniji, tvrdeći da je ambasador Tomislav Đurin (koji je povučen na konsultacije u Beograd), otvoreno radio protiv njihove organizacije, te da je na poslednjim parlamentarnim izborima favorizovao konkurentski i opozicioni Socijaldemokratski savez Makedonije, na čijoj listi je bio kandidat za poslanika Dragiša Miletić.

Stoilković, Nedeljković i Stojković ističu da je Ambasada Srbije podsticala stvaranje više desetina srpskih nevladinih organizacija u Makedoniji, kasnije objedinjenih u Nacionalni savet Srba u Makedoniji, s ciljem da se u srpski korpus u Makedoniji unese razdor. Oni smatraju da je Dejan Košutić, delegat u Skupštini dijaspore u Srba u regionu, koja je konstituisana u Beogradu 28. juna 2010. godine nelegitiman predstavnik srpskog naroda iz Makedonije i da je njegov izbor nametnuo ambasador Tomislav Đuran, uz podršku Mlađana Đorđevića, bivšeg savetnika za Srbe u regionu bivšeg predsednika Borisa Tadića. Predstavnici DPSM kažu da je Ambasada Srbije u Skoplju ignorisala centralnu proslavu praznika Svetog Save 27. januara 2011. godine u Skoplju, kojoj je prisustvovao premijer Makedonije Nikola Grueski, i da je organizovala „paralelnu“ proslavu u selu Kučevište u okolini Skoplja.

Prvi ljudi DPSM istakli su da njihovoj položaj, kao i ukupne odnose između Srbije i Makedonije opterećuje nerešeno pitanje statusa i slobode delovanja Srpske pravoslavne crkve u ovoj državi. SPC je zabranjeno delovanje na teritoriji Makedonije, a registracija Pravoslavne ohridske arhiepiskopije nije dozvoljena. Ponovo je krajem 2011. godine uhapšen poglavar Ohridske arhiepiskopije Jovan Šesti. U zatvoru se nalazi i više njegovih saradnika. Veliki broj međunarodnih organizacija koje se bave zaštitom ljudskih i verskih prava ocenile su odnos makedonskih vlasti prema arhiepiskopu Jovanu kao politički i verski progon, ali je izostalno reagovanje države Srbije.

Domaćini su nas informisali da je Demokratska partija Srba u Makedoniji formirana 16.  marta 1992. godine. Prvi predsednik partije bio je Bora Ristić, a nakon njegove smene na tu funkciju dolazi Dragiša Miletić, koji je bio predsednik do kraja 2001. godine.

Na Trećem  Kongresu, održanom 15. decembra 2001. godine za predsednika Partije izabran je Ivan Stoilković. Na parlamentarnim izborima 15. septembra 2002. godine Demokratska partija Srba u Makedoniji postala je prvi put parlamentarna partija, u koaliciji sa Socijaldemokratskim savezom Makedonije. DPSM na Parlamentarnim izborima održanim 5. jula 2007. godine ostaje parlamentarna partija u opoziciji, koja, ipak, uspeva da ostane važan politički činilac u političkom životu Republike Makedonije. Na vanrednim parlamentarnim izborima održanim 1. juna 2008. godine, DPSM u koaliciji sa VMRO - DPMNE, ponovo uspeva da osvoji poslanički  mandat. Na IV Kongresu Demokratske partije Srba u Makedoniji održanom **15. novembra 2009.** za predsednika partije je ponovo izabran Ivan Stoilković, za zamenika predsednika Dragan Nedeljković, a za generalnog sekretara Goran Stojković.

Na parlamentarnim izborima juna 2011. godine pobedila je Koalicija „Za bolju Makedoniju“, koju je predvodio VMRO, a predstavnik DPSM Ivan Stoilković je ponovo postao poslanik u Sobranju.

U svom dosadašnjem delovanju Partija se zalaže za ostvarivanje prava na očuvanje nacionalnog, jezičkog, kulturnog, verskog i običajnog identiteta Srba u Makedoniji. Zaslugom DPSM 27. januar, Dan Svetog Save proglašen je za  nacionalni praznik Srba u Makedoniji, usvojen je Zakon o nacionalnim manjinama i formirana je Agencija za ostvarivanje prava manjina. DPSM je inicijator i intenzivno se bori za promenu izbornog zakona kojim bi se srpskom narodu u Makedoniji garantovala dva poslanička mesta u Sobranju.

Partija daje punu podršku državi Srbiji u očuvanju njenog suvereniteta i integriteta, protivi se kršenju međunarodnog prava i samoproglašenoj nelegalnoj secesiji  Kosova i Metohije.

Predsednik Odbora za dijasporu i Srbe u regionu Aleksandar Čotrić i član Odbora Milorad Stošić informisali su predstavnike DPSM o formiranju Odbora, o njegovim sastavu i nadležnostima, planom rada, dosadašnjim aktivnostima i istakli su da će se Odbor i Narodna skupština Republike Srbije angažovati na pružanju podrške srpskoj zajednici u Makedoniji da očuva svoj identitet i ojača veze sa maticom kroz razne oblike kulturne, prosvetne, naučne, informativne, privredne i sportske saradnje sa partnerima u Srbiji.

Članovi Odbora uputili su poziv predstavnicima DPSM da posete Narodnu skupštinu Republike Srbije, što su oni sa zadovoljstvom prihvatili, a čelnici DPSM su članove Odbora pozvali da 27. januara 2013. godine prisustvuju obeležavanju praznika Svetog Save u Makedoniji.

**III**

Dana 29. oktobra 2012. razgovarali smo u Skoplju sa predsednikom makedonske Komisije za verifikaciju činjenica Tometom Adžievim. U razgovoru su učestvovali potpredsednik Komisije Agim Mehmeti i generalni sekretar Mukades Hajdarovska.

Makedonija je usvojila Zakon o lustraciji 2008. godine sa ciljem da ispravi nepravde iz prethodnog perioda, kada su ljudi slati na sud i u zatvor na osnovu informacija dobijenih od policijskih doušnika.

Prema tom zakonu, svi državni službenici, bivši i sadašnji političari, novinari, univerzitetski profesori, advokati i aktivisti nevladinih organizacija morali su da se podvrgnu istrazi Komisije za verifikaciju činjenica, ili izgube posao.

Zadatak Komisije, koju je izabrao makedonski parlament, jeste da primeni Zakon o lustraciji, tako što će da istraži dosijee i utvrdi povrede ljudskih prava i sloboda počinjene u periodu od 2. avgusta 1944. do 2006. godine. Komisija utvrđuje ko je bio saradnik službi bezbednosti u vreme komunističke vlasti i kasnije, i da li je kršio ili ograničavao osnovna prava i slobode građana iz ideoloških, ili političkih razloga. Za takva lica Komisija donosi rešenje kojim se utvrđuje njihova saradnja sa organima državne bezbednosti i zabranjuje im se vršenje javnih funkcija.

- Najvažnija je politička volja za donošenje i primenu Zakona o lustraciji i otvaranju dosijea - rekao je Tome Adžiev, koji je napomenuo da su - najveći protivnici ovakvih rešenja levičarske stranke naslednice komunističke partije, a najveći pobornici mladi ljudi, neopterećeni hipotekama iz vremena nedemokratskog režima. U Makedoniji se pokazalo da je to i interes političkih stranaka, da pročiste svoje redove i oslobode se onih koji su balast za njihov demokratski preobražaj.

Komisija za verifikaciju činjenica na svojoj veb stranici: *http*://*www*.*kvf*.*org*.*mk*/*mk*/*resenija*.*html* objavljuje imena lica za koja je utvrdila da su u prošlosti bili saradnici tajnih službi, kao i dokumente koji to dokazuju, zbog čega im se uskraćuje vršenje javnih funkcija. Zakon o lustraciji predviđa objavljivanje imena i podataka lustriranih na internetu u roku od tri dana posle odluke Komisije. Rešenjem Komisije, funkcioneri će dobiti otkaz iz državne institucije, ako su u njoj zaposleni.

Prema novom zakonu, koji je stupio na snagu sredinom jula, tu obavezu imaju svi bivši i aktuelni nosioci javnih funkcija, predsednik države, premijer, ministri, poslanici, sudije, javni tužioci, advokati, direktori javnih preduzeća, članovi akademija nauka i umetnosti, vojna lica, zaposleni u visokoobrazovnim institucijama. Novom zakonu podležu i biznismeni koji su kapital stekli u proces tranzicije.

Komisija za verifikaciju činjenica obrađuje oko 30 hiljada dosijea, koji su u njenom posedu, i sarađuje sa službom državne bezbednosti, MUP-om, vojnom bezbednosnom službom, vojnom kontraobaveštajnom službom i državnim arhivom.

Komisija ima 11 članova koji su u profesionalnom statusu. Mandat članova makedonske Komisije je pet godina i mogu dva puta da budu birani. Njih je izabrao parlament dvotrećinskom većinom, posle javnog konkursa na koji se prijavilo 69 kandidata. Komisija je višenacionalna (tri člana su Albanci).

**IV**

U skopskoj opštini Karpoš u popodnevnim časovima 29. oktobra 2012. razgovarali smo sa odbornikom ove gradske opštine i predsednikom Gradskog odbora za Skoplje DPSM-a Davorom Grceom, koji nas je informisao da je opština Karpoš na njegovu inicijativu uputila značajnu humanitarnu pomoć Kraljevu, posle zemljotresa koji je pogodio grad i okolna sela. Davor Grce nas je upoznao sa radom Gradskog odbora DPSM-a koji okuplja veći broj pripadnika srpske zajednice u glavnom gradu Makedonije. U martu iduće godine biće održani lokalni izbori, a DPSM će na njima nastupiti u koaliciji sa VMRO-om.

U razgovoru su učestvovali i članovi Gradskog odbora za Skoplje DPSM-a Milan Bogunović i Dragan Gračanin.

S obzirom na to da DPSM sarađuje sa strankama u Srbiji (DSS, SNS...) i regionu, narodni poslanik i predsednik Gradskog odbroa PUPS-a za Niš Milorad Stošić uputio je poziv predstavnicima Gradskog odbora DPSM-a za Skoplje da u narednom periodu posete Niš, što su oni prihvatili.

**V**

Ocene i predlozi:

Delegacija smatra da su prisustvo manifestaciji „Sto godina Kumanovske bitke“ i razgovori sa predstavnicima srpske zajednice u Makedoniji bili značajni u smislu podrške matične zemlje delu svog naroda u Makedoniji u njegovim nastojanjima da očuva svoj identitet, učvršćivanju i jačanju srpskog prisustva u Makedoniji da bude priznat kao politički faktor u RM i spona u povezivanju Srbije i Makedonije, te da je sa skupa na Zebrnjaku upućena poruka mira, dobre regionalne saradnje i stabilnosti Zapadnog Balkana, kao i jačanja odnosa Srbije i Makedonije i dva bliska naroda.

Delegacija smatra da je razgovor sa direktorom makedonske Agencije za činjenice bila korisna razmena informacija i iskustava zbog neophodnosti da i Skupština Srbije usvoji Zakon o otvaranju dosijea službi bezbednosti i da taj dokument bude kvalitetno sačinjen i uspešno primenjivan u praksi.

Delegacija ostaje na raspolaganju za dodatne informacije, ukoliko za to postoji interes.

**VI**

Delegacija predlaže:

-da Odbor za spoljne poslove i Odbor za dijasporu u Srbe u regionu Narodne skupštine Republike Srbije razmotre i usvoje Izveštaj o poseti delegacije Odbora za dijasporu i Srbe u regionu Makedoniji od 27. do 29. oktobra 2012. godine;

- da se nastavi saradnja Odbora za dijasporu i Srbe u regionu sa predstavnicima srpskog naroda u Makedoniji;

- da se izveštaj radi informisanja dostavi svim poslanicima Narodne skupštine Republike Srbije;

- da se izveštaj, radi informisanja i eventualnog preduzimanja mera iz domena njihove nadležnosti, dostavi Ministarstvu spoljnih poslova RS i Kancelariji Vlade Srbije za saradnju sa dijasporom i Srbima u regionu.